Twee vas vir miljoene se onwettige perlemoenFoto: SAPD Wes-Kaapse polisiebeamptes het Maandag tydens ŉ klopjag op ŉ kleinhoewe in Langebaan twee verdagtes in hegtenis geneem en op perlemoen ter waarde van miljoene rande beslag gelê. Konst. Noloyiso Rwexana, woordvoerder van die polisie, het gesê lede van die provinsiale georganiseerde misdaadeenheid, die honde-eenheid en beamptes van die departement van landbou, bosbou en visserye het die klopjag uitgevoer na aanleiding van ŉ wenk wat die polisie ontvang het. “Omstreeks 07:00 het die beamptes die pakhuis langs Langebaanweg binnegegaan en daar op die onwettige perlemoenverwerkingsfasiliteit afgekom. Verskeie vertrekke is in die gebou gevind, insluitend ŉ kookarea, droogkamers, ŉ sorteerkamer en leefareas,” het Rwexana gesê. “Daar is beslag gelê op toerusting wat in die kook- en droogproses gebruik word, insluitend potte, gasstowe en -silinders, weegskale, waaiers, droograkke en termometers.” Foto: SAPD Die ondersoekspan het nóg onwettige aktiwiteite oopgekrap toe hulle op drie hidroponiese laboratoriums afgekom het. “Agter die kweekhuis waar verskeie daggaplante gegroei het, is 37 936 eenhede gedroogde perlemoen en ŉ groot hoeveelheid nat, skoongemaakte perlemoen gevind. Die geraamde waarde is meer as R9 miljoen.” Twee Chinese burgers, onderskeidelik 31 en 35 jaar oud, is op die perseel in hegtenis geneem en sal Dinsdag in die Hopefield-landdroshof verskyn.